Nuus, Wedstrydverslae Pakslae uitgedeel in Pretoria
Posted by Laagvat March - 26 - 2012 - Monday 8 COMMENTS Die Vodacom Bulls het Saterdagaand korte mette gemaak van die verdedigende Super Rugby kampioene. Die Reds het, alweer, 'n loesing op die lyf geloop teen Bul se kind, en met die telling op 61-8 is die manne uit Australië se pyn beëindig deur die eindfluitjie.
Nuus, Wedstrydverslae Blou Maandag by Loftus na Blues nederlaag
Posted by Laagvat March - 12 - 2012 - Monday 10 COMMENTS Die Vodacom Bulls sal vandag wonder hoe hul dit reggekry het om 'n wedstryd te verloor waarin hul vir groot gedeeltes oorheers het. Die Bulls het Saterdagaand met 29-23 teen die Blues verloor op Loftus Versfeld.
Nuus, Wedstrydverslae Vodacom Bulls deel pakslae uit in Bloem
Posted by Laagvat March - 5 - 2012 - Monday 6 COMMENTS Die Vodacom Bulls is tans bo-aan die Super Rugby punte-leër na hul die Cheetahs 'n rugby-les of twee geleer het die afgelope naweek. Die Ligbloues het 6 drieë teenoor hul opponente se 1 gedruk om met 51-19 te wen in Bloemfontein.
Die voormalige kampioene se vaste vyf was die groot helde op die dag, en het hul teenstanders geboelie, veral by die afbreekpunte. Die Blikore se voorspelers is gereeld teruggeduik, en kon nie hond haaraf maak teen die Blou Golf nie.
Werner Kruger was vir my een van die groot uitblinkers in 'n pak wat almal melding verdien. Kruger was 'n besetene by die afbreekpunte, en die ekstra aggressie wat die gewoonlik kalm speler hierdie seisoen toon, kan hom dalk net verseker van 'n plek in die Bok oefengroep vir die Engelse toetse later vandeesjaar.
Sy voorry-maats, Dean Greyling en Chiliboy Ralepelle was ook op hul kop, met veral Chili wat hard gewerk by losgemale om sy span se balle te beskerm, en die Bloemfonteiners se bal te vertraag en selfs te steel.
Dan het Flip van der Merwe sekerlik sy beste wedstryd in 'n baie lang ruk gespeel. Die vurige slot lyk fikser as ooit, en alhoewel hy vroeg 'n strafskop afgestaan het toe hy nie weggerol het nie, het hy die Cheetahs se gal goed gewerk.
In die lostrio het Jacques Potgieter sy lyf rondgegooi asof hy geen vrees het vir beserings nie, en het 'n allemintige 16 duikslae uitgevoer. Deon Stegmann het seker gemaak dat Heinrich Brussow se invloed beperk word, terwyl Pierre Spies stadig maar seker beter begin lyk. Ek dink ons gaan nog goeie rugby deur ons kaptein sien later in die seisoen.
Dan was Francois Hougaard, ten spyte van sy rooi kaart, een van die beste Bulls op die veld, en hy het die tuisspan behoorlik laat bontstaan. Sy skakelmaat Morne Steyn het die 1000 punt kerf in Super Rugby verybgesteek met 'n persoonlike bydrae van 21 punte op die dag, en het selfs tyd gehad om 'n indrukwekkende 15 duikslae uit te voer.
Dan het Wynand Olivier en Francois Venter goed gekombineer in die middelveld, met veral Olivier wat gewys het daar is nog baie rugby in hom. Weereens het hy bewys dat hy die mees onderskatte senter in die land is. Hy het Robert Ebersohn 'n keer na wind laat gryp om Zane Kirchner se eerste drie aan te voer, terwyl hy ook hand gehad in ten minste nog een van sy span se drieë.
Agterlangs was Kirchner goed, buiten vir 'n hanteerfout of twee, terwyl Akona Ndungane bestendig, en Bjorn Basson gevaarlik was.
Met hierdie uitslag het die Bulls seker gemaak dat daar goed kennis geneem word van hierdie span se titel-aspirasies. Hierdie span van Pretoria gaan nie maklik geklop word nie.
Bulls: 51 (31). Drieë: Dean Greyling, Werner Kruger, Bjorn Basson, Zane Kirchner (2), JJ Engelbrecht. Doelskoppe: Morné Steyn (6). Strafdoele: Steyn (3).
Cheetahs: 19 (12). Drie: Adriaan Strauss. Doelskop: Johan Goosen. Strafdoele: Goosen (4).
Nuus, Wedstrydverslae Vodacom Bulls begin seisoen op wennoot
Posted by Laagvat February - 27 - 2012 - Monday 5 COMMENTS Dit gebeur nie veel dat mens 'n kragmeting as vervelig en 'n naelbystryd kan beskryf nie, maar dit is presies hoe Vrydagaand se wedstryd tussen die Vodacom Bulls en die Sharks was. Die skare het tot 'n mexican wave van stapel gestuur in die tweede helfte, en dit is nooit 'n teken van goeie rugby nie.
Dit was egter die eerste wedstryd van die seisoen, en die belangrikste is dat ons 4 liga punte in die sakkie het. Ek het Vrydagaand na die wedstryd vir Doelskop en Vastrap gesê ek is bly hierdie nuwe span van ons het so taai wedstryd deurgetrek. Dit was vir jare lank 'n kenmerk van ons geliefde Ligbloues, maar dit is iets wat hierdie span opnuut gewoond aan moet raak.
Die uitslag sal wondere doen vir van die jonger, onervare spelers. Saam met die goeie nuus, was daar ook slegte nuus met Johann Sadie wat die veld vroeg moes verlaat met 'n besering. Vroeë indikasie is dat hy minstens 3 weke buite aksie sal wees.
As hierdie wedstryd in die middel van die seisoen afgespeel het, sou daar heel waarskynlik ondersteuners gewees het wat halftyd huis toe is. Maar met ondersteuners so uitgehonger vir rugby, het 'n uitverkoopte (maar tog nie vol?) Loftus Versfeld op die punte van hul stoele gesit namate die wedstryd einde se kant toe gestaan het.
Na 'n saai eerste helfte, waarin daar meer skewe stelskoppe as opwinding was, het die tweede helfte tog gesorg vir effe beter rugby. Die tuisspan het gelyk of hulle lus is vir rugby, en het die Sharks vir 'n goeie 30minute van hul voete afgespeel, voor die Piesangboere in die laaste 10 minute gedreig het om die oorwinning te gaps.
Ons groot uitblinker op die aand moet Juandre Kruger wees. Daar word baie van hom verwag die seisoen, en hy het dit duidelik gemaak dat die verwagtinge nie ongegrond is nie. Dan was Werner Kruger ook woelig, met die res van die pak wat ook hul man gestaan het.
Agterlangs was Francois Hougaard en Morne Steyn se hangskoppe op 'n tiekie, wat dit moontlik gemaak het vir Bjorn Basson en Akona Ndungane om groot druk op die Kwazulu-Natallers se agterste driehoek te plaas. Francois Venter het my beindruk op die verdediging.
Ons agterlyn was binne die eerste kwartier ontwrig met Sadie se besering, maar ons het goed gedoen om die wedstryd te voltooi met 'n gelapte agterlyn. Zane Kirchner was op die aanval in die buitesenter posisie, en het telkens teruggeval heelagter toe as ons verdedig het. Een ding waaraan hierdie heelagter moet werk, is om aansluiting te soek as hy bal in hand het. Hy doen telkens uitstekend om oor die voordeellyn te kom, maar dan kom daar niks van nie.
Terwyl daar nog baie harde werk voorlê, het ons die 4 punte, en indien die Super Rugby reëls nie so gekompliseerd was nie, sou ons tweede op die punte-leër gewees het. Ons is egter tans 4e, as gevolg van die konferensie-stelsel.
Vodacom Bulls 18 (0). Strafskoppe: Morné Steyn (5). Skepskop: Steyn
Sharks 13 (0). Drie: Jacques Botes. Doelskop: Pat Lambie. Strafskoppe: Lambie (2)
Nuus, Wedstrydverslae Bulls klop Kings in nat PE
Posted by Laagvat February - 6 - 2012 - Monday 3 COMMENTS Die Vodacom Bulls het Saterdagaand die EP Kings in 'n oefenwedstryd geklop met 'n eindtelling van 16-12. Die toestande was nie ideaal nie, en terwyl 'n oefenwedstryd gewoonlik gepaardgaan met vele foute, het die nat weer dit nog moeiliker gemaak vir beide spanne.
Nuus, Wedstrydverslae o19s dring deur na eindstryd
Posted by Laagvat October - 24 - 2011 - Monday 4 COMMENTS Vrydagaand op Loftus het die Vodacom Blou Bulle se o19 span hul eweknieë van die Vrystaat met 48-13 geklop om te kwalifiseer vir die eindstryd van die Absa o19 kompetisie.
Tony Jantjes was sy span se generaal in hul halfeindstryd en het "ge-drop, ge-place en ge-score" met ses doelskoppe, 'n skepskop, 'n strafskop en 'n drie agter sy naam om 23 van sy span se punte aan te teken
Met die aanbreek van halftyd was die telling nog op 10 elk, maar in die tweede helfte het Paul Anthony se troepe behoorlik die krane oopgedraai en 5 keer agter hul opponente se doellyn gaan kuier.
Die Ligbloues kom Saterdag in die finaal te staan teen hul eweknieë van die Leeus. Die welpies het die span van die WP Vrydag in Johannesburg met 32-27 geklop.
Tydens die ligafase, het die Bulletjies in beide wedstryde teen die Rooibontes geseëvier. Hulle het hul tuiswedstryd met 43-24, en die wedstryd op Coca-Cola Park met 37-25 gewen.
Hierdie span van ons sal Saterdag as die noulikse gunstelinge uitdraf, maar die Leeus speel wel op hul tuisveld voor hul eie ondersteuners.
Die eindstryd word om 12:15 op Supersport 1 uitgesaai.
Drieë: Tony Jantjes, Cloete Wessels, Christopher Bosch, Poerie van Rooyen, Wiaan Liebenberg, William Small-Smith. Doelskoppe: Jantjes (6). Strafskop: Jantjes. Skepskop: Jantjes.
Drieë: Siphosethu Thom. Doelskop: Daniel Marais. Skepskop: Kay-Kay Hlongwane. Strafskop: Marais.
Nuus, Wedstrydverslae o19s kwalifiseer vir halfeindrondtes in eerste plek
Posted by Laagvat October - 17 - 2011 - Monday Comments Off Die Vodacom Blou Bulle se o19 span het die senior span gewys hoe dinge gedoen word, deur in die boonste posisie op die punte-leër te eindig. Die Bulletjies het Vrydagmiddag die jong span van die Luiperds met 45-15 kafgedraf, en is met 50 ligapunte gerieflik voor die Leeus in die tweede plek op 42 punte.
Alhoewel die tuisspan vroeg 7-0 agter was na 'n verdoelde drie deur die Luiperds se Francois Grobler, het hul nie lank gewag om te antwoord met 'n vyfpunter van hul eie nie. Schalk van Heerden (broer van Wikus) se drie is vervyf deur Tony Jantjes (broer van Elton), om die telling gelykop te maak na sowat 20 minute se spel.
van Heerden se blydskap met sy drie het egter nie lank gehou nie, en hy moes in die 26ste minuut gaan afkoel in die strafkas. Die Luiperds het dadelik die een man voordeel benut, en Khotso Leepile kon gaan druk. Lance Ruthford kon egter nie slaag met die doelskop nie.
Die Bulle het egter minute later self ook gedruk deur oopkant flank, Shaun Adendorff, met Jantjes wat weer in die kol was. Toe van Heerden in die 35ste minuut sy terugkeer tot die veld gemaak het, was die telling op 14-12, wat ook die halftydtelling sou wees.
Vroeg in die tweede helfte het Ruthford geslaag met 'n skepskop om sy span te laat voorloop met 15-14. Die voorsprong is egter vinnig uitgewis met die drie van Christopher Bosch wat Andile Jho kort voor die drie vervang het. Weereens het Jantjes geen probleem gehad met die ekstra twee punte nie.
Twee minute later het Bosch weer agter die doellyn gaan kuier, en kon spog met twee drieë na slegs 5 minute op die veld. Glad nie 'n slegte treftempo nie! Oudergewoonte het Jantjes die doelskop weer deur die mikke gejaag, en skielik was die Bulletjies met 28-15 voor.
Die einde was egter nog nie in sig vir die Luiperds nie, en die Bulle se linkervleuel Travis Ismaiel kon twee keer gaan druk in die laaste kwartuur. Jantjes het met beide doelskoppe, en 'n strafskop geslaag om die eindtelling op 45-15 te staan te bring.
So terloops, Ismaiel se twee vyfpunters, het hom die voorste drieë-drukker in vanjaar se liga gemaak. Tony Jantjes is by verre die voorste puntemaker tot dusver met 187 punte vir die seisoen.
Die Bulletjies speel Vrydagmiddag om 15h00 op Loftus teen hul eweknieë van die Vrystaat in die eerste halfeindrondte van hul kompetisie. In die ander semi-finaal sal die Leeus en WP mekaar die stryd aansê op Ellis Park.
Doelskoppe: Tony Jantjies (6).
Strafskop: Tony Jantjies.
Drieë: Christopher Bosch (2), Schalk Van Heerden, Shaun Adendorff, Travis Ismaiel (2).
Doelskop: Lance Ruthford.
Skepskop: Lance Ruthford.
Drieë: Francois Grobler, Khotso Leepile.
Nuus, Wedstrydverslae o21s eindig bo aan punte-leër
Posted by Laagvat October - 17 - 2011 - Monday Comments Off Die Blou Bulle se o21 span het Vrydagmiddag op Loftus hul eweknieë van die Luiperds met 49-25 geklop om in die eerste posisie op die punte-leër te eindig.
Nuus, Wedstrydverslae Bulle sluit teleurstellende seisoen af met 14 drieë
Posted by Laagvat October - 17 - 2011 - Monday 4 COMMENTS Die Vodacom Blou Bulle het hulle teleurstellende seisoen Vrydagaand op Loftus Versfeld afgesluit met 'n oorwinning van 92-21 oor die Luiperds.
Ek en Vastrap het 'n hele ruk terug al beplan om die wedstryd by te woon, en was na die nederlaag teen Griekwas onseker of ons tog moet gaan. Met die dat Vastrap nog nie hierdie jaar by Loftus kon uitkom nie, het ons toe maar besluit om te gaan inloer.
Terwyl daar nogsteeds foute was, was Bul-ondersteuners darem getrakteer met 'n drieë-fees. Dit was nie die perfekte wedstryd nie, maar mens kan nie vir veel meer as veertien drieë en 'n amperse honderdtal in punte vra nie.
Vroeg reeds het die manne in blou duidelik gemaak dat hulle die drieW wil inryg, en kon na die eerste kwartier reeds spog met 'n voorsprong van 21-0. Die Potchefstromers het egter naels gewys, en het self drie keer gaan druk om lemoene te gaan eet met die telling op 35-21 in die tuisspan se guns.
Dit was in die tweede helfte wat die damwal behoorlik gebars het, met die tuisspan wat 'n allemintige 9 drieë ingeryg het, terwyl die Luiperds nie 'n enkele punt kon aanteken nie. Die besoekers het hard probeer, maar die seisoen het eenvoudig te lank geword vir hulle, en die Bulle se beter kondisionering het begin wys.
Bjorn Basson het 3 keer gedruk en Juandre Kruger en CJ Stander het elkeen 'n tweekuns behaal in die wedstryd.
Kruger en Stander het tesame met Jacques Potgieter uitstekende spel voorlangs gelewer. Arno Botha het weereens goed vertoon van die reserwebank af. Francois Brummer het ook gewys dat hy nog honger is vir rugby, en nog nie gereed is om sy plek op te gee vir die jonger manne nie.
Drieë: Akona Ndungane, Arno Botha, Bjorn Basson (3), CJ Stander (2), Francois Brummer, Francois Venter, Gary Botha, Jano Vermaak, Juandre Kruger (2), Strafdrie.